Ehdotus NEUVOSTON ASETUS tariffi- ja tilastonimikkeistöstä ja yhteisestä tullitariffista annetun asetuksen (ETY) N:o 2658/87 liitteen I muuttamisesta /* COM/2013/0718 final - 2013/0341 (NLE) */





PERUSTELUT 1. EHDOTUKSEN TAUSTA Liitteenä olevan asetusehdotuksen tarkoituksena on suspendoida tällä hetkellä CN-koodiin 2710 19 21 luokiteltavan lentopetrolin autonomiset tullit. Kolmansien maiden kanssa tehdyissä kahdenvälisissä lentoliikennesopimuksissa on tavallisesti määräyksiä lentopetrolin tullittomuudesta. On kuitenkin tarpeen varmistaa EU:n tasolla selkeys, yhdenmukaisuus ja toimijoiden oikeusvarmuus ja välttää siten erilaisista lähestymistavoista ja säännöistä johtuva kilpailun vääristyminen. Valtaosa Euroopan unioniin (EU) tuotavasta lentopetrolista on peräisin maista, joihin sovelletaan yleistä tullietuusjärjestelmää (GSP) ja joista tuleva tuonti on sen vuoksi tullitonta. Tällä on suuri merkitys EU:n lentoliikennealaan. Vuoden 2014 alusta alkaen sovellettavia etuuksia koskevan GSP-järjestelmän tarkistuksen vuoksi suurille vientiä harjoittaville lentopetrolin tuottajille, kuten Persianlahden yhteistyöneuvoston (GCC) maille, ei enää myönnetä tällaista etuuskohteluun oikeuttavaa pääsyä EU:n markkinoille, kun taas joidenkin muiden maiden (esim. Intian) tiettyihin tuoteluokkiin, mukaan lukien polttoaine, ei enää sovelleta GSP-järjestelmää ainakaan 1.1.2014–31.12.2016. Tullien kantaminen tällaisten toimittajien lentopetrolista vaikuttaisi todennäköisesti äkillisesti lentopetrolin hintaan EU:n markkinoilla, koska EU:n markkinoilla ei ole vaihtoehtoisia lentopetrolin hankintalähteitä. EU:n jalostamot eivät myöskään voi lyhyellä aikavälillä lisätä lentopolttoaineen tuotantoa merkittävissä määrin, koska tämä edellyttäisi sellaisten muiden johdannaistuotteiden (esim. bensiinin) tuottamista, joille olisi löydettävä uusia vientikohteita. Sen vuoksi EU:n lentoliikenne- ja öljyala tarvitsevat aikaa mukautuakseen näiden toimittajamaiden GSP-aseman muuttumisen aiheuttamiin vaikutuksiin. Suspensiota olisi tarkasteltava uudelleen suhteutetun arvioinnin perusteella viiden vuoden kuluessa, ja tässä yhteydessä olisi otettava huomioon markkinatilanteessa mahdollisesti tapahtuneet muutokset. Edellä sanotun perusteella ehdotetaan, että neuvoston asetusta (ETY) N:o 2658/87 muutetaan. Nykyisen tilanteen jatkamista koskeva ehdotus on unionin politiikkojen mukainen. 2. KUULEMISTEN JA VAIKUTUSTENARVIOINTIEN TULOKSET Kaikkien jäsenvaltioiden toimivaltaisten viranomaisten edustajista koostuvaa tullitaloustyöryhmää on kuultu. Esiin ei ole tuotu sellaisia mahdollisesti vakavia riskejä, jotka voisivat johtaa peruuttamattomiin seurauksiin. Tämä ehdotus on yksiköiden välisen kuulemismenettelyn tulos, ja se julkaistaan sen jälkeen, kun neuvosto on hyväksynyt sen. 3. EHDOTUKSEN OIKEUDELLINEN SISÄLTÖ Tämän asetusehdotuksen oikeusperusta on Euroopan unionin toiminnasta tehdyn sopimuksen (SEUT-sopimuksen) 31 artikla. SEUT-sopimuksen 31 artiklan nojalla neuvosto vahvistaa autonomisen tullin määrän määräenemmistöllä komission ehdotuksesta. Ehdotus on suhteellisuusperiaatteen mukainen, koska sillä edistetään Euroopan unionin toiminnasta tehdyn sopimuksen mukaisesti jäsenvaltioiden ja kolmansien maiden välistä kauppaa ja tasapainotetaan talouden toimijoiden (palvelujen tarjoajat unionissa, käyttäjät ja kuluttajat) kaupalliset edut muuttamatta EU:n WTO-luetteloa. Toissijaisuusperiaatetta ei sovelleta, koska asia, jota ehdotus koskee, kuuluu unionin yksinomaiseen toimivaltaan. 4. TALOUSARVIOVAIKUTUKSET Perinteisiin omiin varoihin ei kohdistu tulonmenetyksiä nykytilanteeseen verrattuna. Lisätuloja saattaa jäädä syntymättä, koska tiettyjen kolmansien maiden GSP-asema muuttuu 1. tammikuuta 2014. Kun kuitenkin otetaan huomioon, että tällä hetkellä on voimassa kahdenvälisiä lentoliikennesopimuksia, joissa lentopolttoaineelle myönnetään tullittomuus, perinteisiin omiin varoihin 1. tammikuuta 2014 alkaen kohdistuvaa mahdollista lisätulojen menetystä pidetään vähämerkityksisenä. 2013/0341 (NLE) Ehdotus NEUVOSTON ASETUS tariffi- ja tilastonimikkeistöstä ja yhteisestä tullitariffista annetun asetuksen (ETY) N:o 2658/87 liitteen I muuttamisesta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 31 artiklan, ottaa huomioon Euroopan komission ehdotuksen, sekä katsoo seuraavaa: (1) Euroopan unionin (EU) lentopetrolimarkkinat ovat erittäin riippuvaisia lentopetrolin tuonnista kolmansista maista. (2) Vaikka jäsenvaltioiden ja kolmansien maiden kahdenvälisissä lentoliikennesopimuksissa on tavallisesti määräyksiä lentopetrolin tullittomuudesta, on selkeyden, yhdenmukaisuuden ja toimijoiden oikeusvarmuuden vuoksi tarpeen säätää yhteiset säännöt lentopetrolin tullittomuudesta, jotta erilaisista käytänteistä ja säännöistä johtuva kilpailun vääristyminen vältettäisiin. (3) Tällä hetkellä huomattava osa unioniin tuotavasta lentopetrolista on peräisin maista, joihin sovelletaan yleistä tullietuusjärjestelmää tai joilla on etuuskohteluun oikeuttava pääsy unionin markkinoille ja joista tuleva tuonti on sen vuoksi tullitonta. (4) Asetuksen (EU) N:o 978/2012[1] mukaisten tullietuuksien soveltamisen vuoksi 1 päivästä tammikuuta 2014 alkaen useille merkittäville lentopetrolin viejämaille ei enää myönnetä etuuskohteluun oikeuttavaa pääsyä unionin markkinoille ja joidenkin muiden viejämaiden tietyille tuoteluokille, mukaan lukien polttoaine, ei enää myönnetä tällaista etuuskohteluun oikeuttavaa pääsyä[2]. (5) Tullien kantaminen tällaisten toimittajien lentopolttoaineesta nostaisi todennäköisesti lentopetrolin hintaa unionin markkinoilla, sillä unionin jalostamojen ei ole taloudellisesti kannattavaa lisätä lentopolttoaineen tuotantoa huomattavissa määrin. (6) Tätä toimenpidettä olisi tarkasteltava uudelleen suhteutetun arvioinnin perusteella viiden vuoden kuluessa, ja tässä yhteydessä olisi otettava huomioon lentopetrolin markkinatilanteessa mahdollisesti tapahtuneet muutokset. (7) Sen vuoksi on aiheellista suspendoida lentopetrolin autonominen tulli. Suspension olisi koskettava kaikkia CN-koodin 2710 19 21 tuotteita. (8) Sen vuoksi asetuksen (EY) N:o 2658/87[3] liitettä I olisi muutettava, ON HYVÄKSYNYT TÄMÄN ASETUKSEN: 1 artikla Korvataan asetuksen (ETY) N:o 2658/87 liitteen I toisen osan V jakson 27 ryhmän taulukossa olevan CN-koodin 2710 19 21 sarake 3 seuraavasti: ”4,7 (*) _________________ (*) Autonominen tulli: vapaa”. 2 artikla Tämä asetus tulee voimaan 1 päivänä tammikuuta 2014. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Neuvoston puolesta Puheenjohtaja SÄÄDÖSEHDOTUKSEEN LIITTYVÄ RAHOITUSSELVITYS EHDOTUKSEN NIMI Ehdotus neuvoston asetukseksi tariffi- ja tilastonimikkeistöstä ja yhteisestä tullitariffista annetun asetuksen (ETY) N:o 2658/87 liitteen I muuttamisesta BUDJETTIKOHDAT Luku ja momentti: 12 luvun 120 momentti Vuodeksi 2014 budjetoitu määrä: 18 086 400 000 euroa (vuoden 2014 talousarvioesitys) RAHOITUSVAIKUTUKSET ¨ Ehdotuksella ei ole rahoitusvaikutuksia X Ehdotuksella ei ole rahoitusvaikutuksia menoihin, mutta sillä voi olla vähämerkityksisiä rahoitusvaikutuksia seuraavista syistä: CN-koodin 2710 19 21 tavaroiden tuonnin kokonaisarvo oli 12,2 miljardia euroa vuonna 2012[4]. Tämän CN-koodin sopimustulli on 4,7 %. Valtaosa tästä tuonnista (97 %) oli tullitonta vapaakauppasopimusten ja GSP-järjestelmän vuoksi. Useille merkittäville viejämaille (joiden osuus on 82 % tuonnista) ei enää 1. tammikuuta 2014 alkaen myönnetä GSP-etuuksia. Tämä voisi synnyttää tuloja noin 470 miljoonaa euroa perinteisiin omiin varoihin. EU:lla ja jäsenvaltioilla on kuitenkin tällä hetkellä yli 1 500 lentoliikennesopimusta kolmansien maiden kanssa, ja jäsenvaltiot ovat antaneet kansallisia määräyksiä ilma-alusten polttoaineen ja muonitusvarastojen täydennyksestä. Koska jäsenvaltiot ovat näillä toimenpiteillä vapauttaneet lentopolttoaineen tulleista, perinteisiin omiin varoihin 1. tammikuuta 2014 alkaen mahdollisesti aiheutuvaa lisätulojen menetystä voidaan pitää vähämerkityksisenä. [1] Euroopan parlamentin ja neuvoston asetus (EU) N:o 978/2012, annettu 25 päivänä lokakuuta 2012, yleisen tullietuusjärjestelmän soveltamisesta ja neuvoston asetuksen (EY) N:o 732/2008 kumoamisesta (EUVL L 303, 31.10.2012, s. 1). [2] Komission täytäntöönpanoasetus (EU) N:o 1213/2012, annettu 17 päivänä joulukuuta 2012, tiettyihin GSP-jaksoihin sovellettavien tullietuuksien suspendoimisesta tiettyjen GSP-järjestelmän edunsaajamaiden osalta yleisen tullietuusjärjestelmän soveltamisesta annetun Euroopan parlamentin ja neuvoston asetuksen (EU) N:o 978/2012 mukaisesti (EUVL L 348, 18.12.2012, s. 11). [3] Neuvoston asetus (ETY) N:o 2658/87, annettu 23 päivänä heinäkuuta 1987, tariffi- ja tilastonimikkeistöstä ja yhteisestä tullitariffista (EYVL L 256, 7.9.1987, s. 1). [4] Lähde Eurostat –Tilastollinen menettely: Tavanomainen